[bookmark: _GoBack]UVJETI POSLOVANJA GIMNAZIJE, POŽEGA 
KAO POSREDNIKA ZA PRIVREMENI RAD REDOVNIH UČENIKA

1. Gimnazija, Požega kao ovlašteni posrednik temeljem rješenja Ministarstva rada i mirovinskog sustava Klasa:UP/I-102-02/15-01/07, Urbroj: 524-04-02-01/2-15-2 od 23. lipnja 2015.godine,  u skladu s odredbama Zakona o posredovanju pri zapošljavanju i pravima za vrijeme nezaposlenosti (NN, br.80/08. i 94/09.) i Pravilnika o obavljanju djelatnosti u svezi sa zapošljavanjem (NN, br.8/14.), obavlja poslove posredovanja za povremeni rad redovnih učenika za vrijeme zimskog, proljetnog i ljetnog odmora. Svake školske godine Ministarstvo znanosti i obrazovanja propisuje trajanje odmora učenika. Ljetni odmor za šk. 2016./2017. godinu počinje 15. lipnja 2017. godine.

2. Za učlanjenje u učenički servis (dobivanje članske iskaznice) potrebno je:
	- imati navršenih 15 godina života,
	- potvrda srednje škole o redovitom školovanju za tekuću školsku godinu,
	- 2 fotografije,
	- OIB i JMBG učenika 
	- broj otvorenog računa na ime učenika.

3. Za izdavanje ugovora potrebni su:
	- članska iskaznica,
	- podaci o poslodavcu (puni naziv i adresa, tel./fax., MB i OIB, ime i prezime zakonskog zastupnika),
	- podaci o vrsti poslova koju će učenik obavljati i datum početka rada,
	- pisana suglasnost roditelja/skrbnika za maloljetne učenike (roditelj/skrbnik je dužan potpisati suglasnost u uredu posrednika uz predočenje osobne iskaznice).

4. Postupak izdavanja, sklapanja, dopune i ovjere ugovora, te ispostava računa
Gimnazija, Požega (posrednik) izdaje ugovor učeniku prije početka rada.
Ugovor sklapa učenik uz supotpis roditelja/skrbnika ukoliko je maloljetan s poslodavcem, a uz posredovanje škole. Ugovor se izdaje u četiri istovjetna primjerka (za Inspekciju rada, poslodavca, učenika i posrednika). Jedan primjerak sklopljenog ugovora za Inspekciju rada potpisan od svih strana na dnu ugovora odmah se vraća posredniku koji je dužan u roku od 3 dana od dana sklapanja ugovora isti primjerak ugovora dostaviti nadležnoj Inspekciji rada. Ostala tri primjerka ugovora ostaju kod poslodavca do završetka rada kada je poslodavac dužan dopuniti ugovore s datumom završetka rada, stvarnim brojem sati, cijenom sata rada i neto iznosom zarade učenika, te ovjeriti (potpisati i pečatirati) navedenu dopunu ugovora.

Posrednik (škola) na temelju ispravno dopunjenog i ovjerenog ugovora ispostavlja račun poslodavcu s iznosom neto zarade učenika uvećane za 5 % - zakonski doprinos za mirovinsko osiguranje na temelju generacijske solidarnosti za osobe osigurane u određenim okolnostima, 0,5 % – poseban zakonski doprinos za zdravstveno osiguranje zaštite zdravlja na radu i za 10% - naknada za posrednika. 
Poslodavac je obvezan u roku od 8 dana od dana ispostavljanja računa doznačiti iznos računa na račun posrednika.
Posrednik (škola) nakon primitka uplaćenih sredstava obavlja isplatu neto iznosa zarade na račun izvršitelja (učenika), od 1. do 10. dana u mjesecu za prethodni mjesec.
 
5. Posebne zakonske odredbe vezane za rad maloljetnika:
Maloljetni učenici mogu obavljati poslove samo pod uvjetima utvrđenim Zakonom o radu («NN» br. 93/14.) i Pravilnikom o poslovima na kojima se ne smije zaposliti maloljetnik («NN» br. 89/15.), Pravilnika o poslovima na kojima maloljetnik može raditi i o aktivnostima u kojima smije sudjelovati («NN» br. 62/10.), te Pravilnikom o obavljanju djelatnosti u svezi sa zapošljavanjem («NN» br. 8/14.). Sukladno navedenim propisima maloljetniku je zabranjen:
· puno radno vrijeme maloljetnog redovnog učenika ne smije biti duže od sedam sati dnevno i 35 sati tjedno. Iznimno, puno radno vrijeme maloljetnog redovnog učenika koji je navršio 15 godina života može bit 8 sati dnevno i maksimalno 40 sati tjedno ili u prosjeku maksimalno 174 sata mjesečno,
· noćni rad (između 20 sati navečer i 6 sati ujutro, u industriji od 19 uvečer do 7 ujutro),
· rad u preraspodjeljenom punom radnom vremenu,
· rad na poslovima koji su kao poslovi s posebnim uvjetima rada i poslovi koji su utvrđeni kao osobito teški i za zdravlje štetni te se na njima staž osiguranja računa u povećanom trajanju sukladno Pravilniku o poslovima s posebnim uvjetima rada («NN» br. 71/99.),
· rad na poslovima u kockarnicama, salonima za igre na sreću, disko klubovima, noćnim barovima i noćnim klubovima kao i na drugim poslovima koji potencijalno mogu ugroziti ćudorednost maloljetnika.

6. Ostali uvjeti za povremeni rad redovitih učenika
· Svi radovi se obavljaju po uputama i uz neposredan nadzor i kontrolu naručitelja (poslodavca).
· Poslodavac je dužan osigurati učeniku propisana zaštitna sredstva i propisane mjere za obavljanje poslova na siguran način, sukladno Zakonu o zaštiti na radu.
· Poslodavac se obvezuje cijenu sata rada uvećati za noćni rad 40% (noćni rad dozvoljen samo za punoljetne učenike), rad nedjeljom 50% i rad praznikom 100% u neto iznosu.
· Ukoliko povremeni poslovi traju manje od 8 sati dnevno, poslodavac se obvezuje priznati najmanje 8 sati rada po dogovorenoj cijeni: Poslodavac je dužan platiti 4 sata rada, ako učenik dođe na mjesto rada, a poslodavac otkaže rad.
· Poslodavac se obvezuje učeniku podmiriti troškove prijevoza ako je mjesto obavljanja rada izvan gradske zone javnog prijevoza.
· Ukoliko učenici rade duže vrijeme preko ljetnog odmora pa ih se želi isplatiti mjesečno, poslodavac je dužan za svako razdoblje za isplatu sklopiti poseban ugovor s točno označenim datumom početka i završetka razdoblja, brojem određenih sati i iznosom zarade za to razdoblje.
· Naknada za posrednika u visini od 10% od iznosa učenikove zarade može se naplatiti samo od naručitelja (poslodavca) i služi u svrhu poboljšanja učeničkog standarda.
· Zarade učenicima se isplaćuju isključivo putem njihovih žiro ili tekućih računa. 
· Ukoliko učenik ostvari primitak putem posredovanja u iznosu većem od 10.800,00 kn (uključivo i iznos doprinosa za obvezna osiguranja po posebnim propisima), ne može biti više uzdržavani član roditelja, odnosno roditelj ne može koristiti poreznu olakšicu za njega kao uzdržavanog člana. Ukoliko učenik ostvari primitak putem posredovanja u iznosu većem od 50.000,00 kn godišnje (uključivo i iznos doprinosa za obvezna osiguranja), na razliku iznad 50.000,00 kn se zaračunava porez i prirez.
· Uvjeti poslovanja stupaju na snagu danom donošenja.

